Luk 2:1-20 – Jisas hem i Stamba blong Krismes – Trutok Media\nLuk 2:1-20 – Jisas hem i Stamba blong Krismes\nDaonlodem video ia mo serem long ol fren blong yu o soem long jioj blong yu.\nStamba tingting blong pasej ia hem i blong jalenjem yumi blong tingbaot huia hem i man ia Jisas, we hem i bon long wol. Yumi save se hemia i bigfala tingting from we hemia i wanem we ol defren man insaed long pasej oli lanem, o oli tingbaot. Ves 19 i talem se Meri i tingbaot ol samting ia oltaem nomo, mo long ves 20, ol man blong lukaot long sipsip oli presem nem blong God from wanem we oli harem.\nPasej i gat tu defren lukluk long Jisas. Long ae blong wol hem i no kam olsem wan hae man, olsem Sisa we hem i king blong kantri ia Rom, be hem i kam olsem ol manples nomo we i no gat man we oli luksave hem.\nBe ol enjel long heven oli save se huia Jisas. Long ves 11, oli talem se hem i kam blong sevem yumi ol man. Mo oli talem se hem i Mesaea, we i minim se hem i king long laen blong Deved we God i promes blong sanem hem blong kam king blong ol pipol blong hem. Mo oli talem se hem i Masta, we wod ia “Masta” i nem blong God long Oltestamen.\nJisas hem i wan king long laen blong Deved we long sem taem tu hem i God stret. Hem i no Mesaea blong God nomo, hem i Mesaea we hem i God.\nWok blong wan king hem i blong sevem ol man blong hem aot long hand blong ol enemi blong olgeta. Jisas hem i wan king we hem i God we hem i sevem ol man blong hem aot long panis blong sin, aot long han blong Setan, mo aot long pao blong ded.\nMekem se long Krismes ia, i gud yumi tingbaot we yumi mas gat Jisas olsem saviour mo masta long laef blong yumi, mo i gud yumi kam olsem ol man blong lukaotem ol sipsip we oli presem God from Jisas, mo oli talemaot hem long ol narafala man.\nJisas hem i stamba blong Christmas mo hem i stamba blong laef.


Mi Kasem Trutok, Nating Se Mi No Gat Han | Laef Stori\nLANWIS Afrikaans Albanian Amharic Arabic Armenian Armenian (West) Aymara Azerbaijani Azerbaijani (Cyrillic) Batak (Toba) Bicol Bislama Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Danish Dutch Efik English Estonian Ewe Fijian Finnish Fon French Ga Georgian German Greek Greenlandic Guarani Gun Haitian Creole Hausa Hebrew Hiligaynon Hungarian Icelandic Igbo Iloko Indonesian Isoko Italian Japanese Javanese Jehu Kabiye Kazakh Kikamba Kikaonde Kikongo Kikuyu Kimbundu Kinyarwanda Kirghiz Kiribati Kirundi Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lingala Lithuanian Luganda Lunda Luo Luvale Macedonian Malagasy Maltese Mam Mambwe-Lungu Mauritian Creole Maya Myanmar Nahuatl (Northern Puebla) Ndebele Ndebele (Zimbabwe) Ndonga Nias Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Rarotongan Romanian Russian Samoan Sango Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Silozi Silozi Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tatar Tetun Dili Thai Tigrinya Tiv Tojolabal Tok Pisin Tshiluba Tsonga Turkish Twi Tzotzil Ukrainian Umbundu Venda Vietnamese Wallisian Waray-Waray Xhosa Yoruba Zande Zulu\nMi Kasem Trutok, Nating Se Mi No Gat Han\nBernhard Merten i talem stori ya\nTaem wan man i harem se hem i no sef, hem i wantem holem wan samting. Be mi mi no save mekem olsem from we mi no gat han. Taem mi gat seven yia, oli katemaot tufala han blong mi, blong sevem laef blong mi.\nMi mi bon long 1960, mo long taem ya, mama blong mi i gat 17 yia. Mo bifo we mi mi bon, papa blong mi i lego mitufala. Mi mo Mama, mitufala i laef wetem tufala bubu blong mi long Is Jemani, long taon ya Burg. Plante man oli no bilif se i gat wan God, mo famle blong mi tu i tingting olsem. Long mifala, God i nating nomo.\nTaem mi stap gruap, bubu man i intres bigwan long mi, mo hemia i mekem mi mi glad. Hem i sanem mi blong mekem plante samting, olsem klaem antap long ol tri blong katemaot ol branj blong olgeta. Taem mi smol, mi laekem mekem ol samting ya. Mi mi harem gud, mo mi glad.\nWAN AKSIDEN I JENISIM LAEF BLONG MI\nLong seken yia blong mi long skul, taem mi gat seven yia, wan nogud samting i hapen long mi. Taem mi stap folem rod blong gohom, mi klaem long wan pos blong lektrik. Ale taem mi go antap kasem 8 meta, lektrik i jokem mi, nao mi no moa save wan samting. Be taem mi wekap long hospital, mi no moa save filim ol han blong mi. Tufala han blong mi i bon nogud, taswe oli mas katemaot tufala, blong mekem se posen i no go long blad blong mi. Mama mo tufala bubu blong mi oli harem nogud tumas. Be from we mi mi smol, mi no kasem save nating se naoia we mi no moa gat han, laef blong mi bambae i jenis.\nAfta we mi aot long hospital, mi gobak long skul. Ol pikinini oli jikim mi, oli pusum mi, mo oli stonem mi from we oli save se mi no save mekem wan samting blong blokem olgeta. Toktok blong olgeta i mekem mi mi harem nogud tumas. Be biaen, oli sanem mi mi go long wan skul blong ol handikap, hemia Birkenwerder Skul. Mi mi slip long skul, mo skul ya i stap longwe long ples blong mi, taswe mama mo tufala bubu blong mi oli no save kam luk mi. Mi luk olgeta nomo long taem blong spel. Long ol ten yia we i kam biaen, mi gruap be mi no stap wetem mama mo tufala bubu blong mi.\nMI GRUAP WE MI NO MOA GAT HAN\nMi lanem blong mekem plante niufala samting wetem leg blong mi. ?Yu yu save holem spun no fok long leg blong yu, blong kakae? Mi no save, be mi lanem blong mekem samting ya. Mi lanem tu blong yusum leg blong mi blong brasem tut blong mi mo komem hea blong mi. Mi lanem tu blong mekem sam aksen long leg blong mi, taem mi toktok wetem ol man. Yes, leg blong mi i kam han blong mi.\nTaem mi kam yangfala, mi laekem blong ridim ol buk blong saens. Samtaem mi stap drim se mi gat han olsem blong robot, nao mi save mekem evri samting. Taem mi gat 14 yia, mi stat blong smok. Samting ya i mekem mi harem gud, mo mi harem se mi sem mak long ol narafala. Hemia i olsem we mi stap talem se: ‘Yes, mi tu mi save mekem olsem. Man we i smok, hem i bigman, nating se i gat han no nogat.’\nMi mi bisi mo mi mekem plante samting. Mi kam memba blong wan ogenaesesen blong ol yangfala, mo mi wok olsem sekretari, hemia wan wok we ol narafala memba oli tinghae long hem. Mi joen long wan grup blong singsing tu, mo mi raetem sam naesfala toktok we mi ridim long ol narafala, mo mi joen long spot blong ol handikap. Mi wok long wan kampani long taon, fastaem mi stap lan nomo, mo biaen mi wok fultaem. Taem mi stap gruap, plante taem mi putum giaman han from we mi wantem se bodi blong mi i fulwan.\nMI KASEM TRUTOK BLONG BAEBOL\nWan dei, taem mi stap wet long tren blong go long wok, wan man i kam klosap long mi. Hem i askem long mi sipos mi tingbaot samtaem se God i save letem mi mi gat tufala han blong mi bakegen. Mi no kasem save. I tru se mi wantem gat tufala han blong mi bakegen, !be long mi, samting ya i no save hapen! Mo from we mi mi no bilif long God, mi bilif strong se i no gat God. Stat long taem ya, mi stap ronwe long man ya.\nSamtaem biaen, wan woman long wok i askem long mi blong visitim famle blong hem. Taem mifala i stap dring kofe, papa mo mama blong hem, tufala i stat tokbaot God ya Jehova, long mi. Hemia fas taem we mi harem se God i gat wan nem. (Ol Sam 83:18, NW) Be long tingting blong mi, mi stap tingting se: ‘I no gat wan God, nating se nem blong hem i hu. Mi mas pruvum se olgeta oli rong.’ Mi trastem tingting blong mi, taswe mi agri blong mifala i tokbaot Baebol. Be mi mi sapraes from we mi no naf blong pruvum se i no gat God.\nTaem mifala i stap tokbaot ol profet tok blong Baebol, sloslo tingting blong mi i stat blong jenis. Plante long ol profet tok ya oli kamtru, nating se oli raetem plante handred yia no plante taosen yia bifo. Wan taem, mifala i stap skelem ol samting we oli stap hapen tede wetem ol profet tok we oli stap long Matiu japta 24, Luk japta 21, mo 2 Timoti japta 3. Wan dokta i save faenemaot sik blong wan man sipos hem i harem olgeta saen blong sik ya. Long sem fasin, olgeta samting we oli hapen, we ol profet tok oli bin tokbaot, oli givhan long mi blong luk se yumi laef long wan taem we Baebol i kolem se “ol las dei.” * Mi mi sapraes tumas. Olgeta profet tok ya oli stap kamtru stret long fes blong mi.\nMi mi bilif se samting we mi lanem hem i trutok. Mi stat blong prea long Jehova God mo mi stop blong smok, nating se mi mi smok blong plante yia finis. Mi gohed wan yia blong stadi long Baebol. Mo long 27 Eprel 1986, mi mi baptaes haed nomo long wan bigfala besin blong swim long haos, from we long taem ya, oli putum tabu long ol Witnes blong Jehova long Is Jemani.\nMI GIVHAN LONG OL NARAFALA\nFrom tabu ya, mifala i seraot long ol smosmol grup blong mekem miting long haos blong ol brata, taswe mi save sam brata mo sista nomo. Be mi mi sek se wan dei, gavman i letem mi mi go long Wes Jemani, we long ples ya, oli no putum tabu long ol Witnes. Ale mi go long wan asembli, mo hemia fas taem long laef blong mi we mi luk plante taosen brata mo sista. Bambae mi neva fogetem taem ya.\nAfta we stonwol blong Berlin i foldaon, ol Witnes blong Jehova oli fri bakegen. Naoia mifala i fri blong wosipim Jehova God. Mi wantem mekem moa long wok blong prij, be mi fraet blong toktok long ol strenja, from we mi mi handikap mo taem mi pikinini, mi spenem fultaem ya wetem ol handikap. Be long 1992, mi traehad blong prij 60 aoa long wan manis. Mi winim mo mi glad tumas. Ale mi mekem desisen blong gohed evri manis olsem, mo mi mekem olsem blong tri yia.\nMi stap tingbaot tok ya blong Baebol we i talem se: “Taem wan man i no strong, be mi tu mi harem we mi mi no strong.” (2 Korin 11:29) Mi mi save tingting yet mo mi gat voes. Taswe mi traem bes blong mi blong givhan long ol man. From we mi mi no gat han, mi naf blong kasem save long olgeta we oli no naf blong mekem plante samting. Mi kasem save se man i harem olsem wanem, taem hem i wantem tumas blong mekem samting we hem i no naf blong mekem. Mi traem blong leftemap tingting blong olgeta we oli harem olsem. Taem mi givhan long olgeta, mi glad tumas.\nTaem mi talemaot gud nius long narafala, mi glad tumas\nJEHOVA I GIVHAN LONG MI EVRI DEI\nBe mi mas talem stret se samtaem tingting blong mi i foldaon. Mi wantem tumas we bodi blong mi i fulwan. Evri dei mi naf blong mekem plante samting mi wan, be i tekem plante taem, mo paoa. Toktok we mi tingbaot evri dei, hemia se: “Mi save mekem evri samting, long paoa blong Kraes ya we i stap mekem mi mi strong.” (Filipae 4:13) Jehova i givim paoa we mi nidim evri dei, blong mekem wok blong mi. Mi mi lanem se Jehova i neva stop blong givhan long mi. Taswe mi tu mi no wantem stop blong mekem wok blong hem.\nJehova i blesem mi, i mekem se mi gat prapa famle blong mi. Hemia samting we mi no gat taem mi pikinini mo mi yangfala. Mi gat wan gudfala woman, hemia Elke. Hem i lavem mi mo i gat sore. Mo antap moa, mi gat plante milian brata mo sista blong mi long fulwol we olgeta oli Witnes blong Jehova.\nMi wetem gudfala waef blong mi, Elke\nMi mi harem gud long promes ya blong God blong mekem wan Paradaes, we bambae olgeta samting long hem “oli kam niuwan,” hemia i minim han blong mi tu. (Revelesen 21:5) Mi kasem save gud long promes ya taem mi tingbaot samting we Jisas i mekem taem hem i stap long wol. Wantaem nomo hem i hilim wan man we han blong hem i nogud, mo i putumbak sora blong wan man we oli katemaot. (Matiu 12:13; Luk 22:50, 51) Ol promes blong Jehova mo ol merikel blong Jisas oli mekem mi bilif strong se i no longtaem, bambae bodi blong mi i fulwan bakegen.\nBlesing we i bigwan moa, hemia blong save Jehova God. Hem i papa blong mi, i fren blong mi, i mekem mi harem gud, mo i paoa blong mi. Mi mi gat sem filing olsem King Deved we i raetem se: ‘Jehovah i paoa blong mi. Hem i stap givhan long mi, mo i stap mekem mi mi glad.’ (Ol Sam 28:7) Mi mi wantem tumas blong holemtaet nambawan trutok ya long laef blong mi. Mi mi kasem trutok ya, nating se mi no gat han.\n^ haf. 17 Blong save moa long ol saen blong las dei, plis lukluk japta 9 blong buk ya ?Wanem Samting We Baebol i Rili Tijim? we Ol Witnes blong Jehova oli wokem, long haf ya “?Yumi Stap Finis Long Ol Las Dei?” Yu save luk tu long Websaet ya www.jw.org/bi.


LANWIS Afrikaans Albanian Amharic Arabic Armenian Armenian (West) Aymara Bengali Bicol Bislama Bulgarian Cambodian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chuvash Cibemba Croatian Czech Danish Dutch Efik English Estonian Ewe Finnish French Ga Garifuna Georgian German Greek Guarani Gujarati Haitian Creole Hebrew Hiligaynon Hindi Hmong (White) Hungarian Igbo Iloko Indonesian Isoko Italian Japanese Jehu Kannada Kazakh Kikaonde Kikuyu Kiluba Kimbundu Kinyarwanda Kirghiz Kirundi Kisi Kisonge Kongo Korean Krio Kwangali Kwanyama Lingala Lithuanian Luganda Lunda Luo Macedonian Malagasy Malayalam Maltese Mam Marathi Maya Mazatec (Huautla) Mixe Mizo Moore Myanmar Nahuatl (Central) Ndebele Ndonga Nepali Ngabere Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Polish Portuguese Punjabi Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Setswana Shona Silozi Silozi Silozi Slovenian Spanish Sranantongo Swahili Swahili (Congo) Swedish Tagalog Tamil Tatar Telugu Thai Tigrinya Tiv Tlapanec Tshiluba Tsonga Turkish Twi Ukrainian Umbundu Urdu Venda Vietnamese Wallisian Wolaita Xhosa Zande Zulu\n?Yu yu tingbaot wan besfren blong yu, we yu no save nem blong hem? Maet nogat. Irina wan woman Bulgeria i talem se: “Sipos yu no save nem blong God, bambae yu no save kam klosap long hem.” Yes, olsem we yumi luk finis, God i wantem se yu kam klosap long hem. Taswe, hem i yusum Baebol blong talemaot hem wan long yu. Hem i talem se: “Mi mi Hae God [Jehova NW]. Hemia nao nem blong mi.”—Aesea 42:8.\nGod i yusum Baebol blong talemaot hem wan long yu. Hem i talem se: “Mi mi Hae God [Jehova NW]. Hemia nao nem blong mi.”—Aesea 42:8\nJehova i wantem se yu save nem blong hem mo yu yusum. Yu traem tingbaot: Oli raetem nem blong God long fo leta ya, YHWH long lanwis Hibru. Mo ol fofala leta ya, oli kamaot klosap 7,000 taem long ol olfala hanraet. Nem ya i plante moa i bitim ol narafala nem long Baebol. Taswe, hemia wan klia pruf we i soemaot se Jehova i wantem se yumi save nem blong hem, mo yumi yusum nem ya. *\nTaem tu man i stat blong fren, fastaem tufala i mas save nem blong tufala. ?Yu yu save nem blong God?\nSam man oli ting se from we God i tabu tumas mo i gat bigfala paoa, i no stret blong yusum nem blong hem, samting ya i no soem respek long God. I tru, yumi no save yusum nem blong God long fasin we i no stret. Sem mak long yu, bambae yu no wantem yusum nem blong besfren blong yu long wan samting we i no stret. Nating se i olsem, tingting blong Jehova hemia se, olgeta we oli lavem hem, bambae oli gat respek long nem blong hem mo oli talemaot nem ya, long ol narafala. (Ol Sam 69:30,31; 96:2, 8) Tingbaot prea we Jisas i tijim long ol disaepol blong hem. Hem i talem se: “Papa blong mifala. Yu yu stap long heven. Nem blong yu i tabu. Mifala i wantem we olgeta man oli ona long yu.” Yumi save joen long wok ya blong mekem nem blong God i tabu, taem yumi talemaot nem ya long narafala. Samting ya i save mekem yumi kam klosap long God.—Matiu 6:9.\nBaebol i soemaot se God i stap lesin gud long olgeta we ‘oli tinghevi long nem blong hem.’(Malakae 3:16) Jehova i tingbaot ol man olsem, mo hem i promes se: ‘Mi bambae mi sevem olgeta we oli save we mi mi Jehova. Sipos oli singaot long mi, mi bambae mi ansa long olgeta, mo sipos oli stap long trabol, mi bambae mi stap wetem olgeta.’ (Ol Sam 91:14, 15) Sipos yumi wantem fren gud wetem Jehova, yumi mas save nem blong hem, mo yumi mas yusum nem ya.\n^ par. 4 Sore tumas plante man we oli tanem Baebol, oli tekemaot nem blong God, nating se i kamaot plante long Hibru haf blong Baebol, we plante man oli singaot se, Ol Testeman. Ale oli tekemaot nem ya, mo oli putum ol taetel olsem, “Lord” no “God.” Blong kasem moa save long saed ya, yu luk buk ya ?Wanem Samting We Baebol i Rili Tijim? pej 195-197, we ol Witnes blong Jehova oli wokem.\n?Yu Yu Stap Toktok Wetem God?


Sapos yu planem sid blong pastek long garen blong yu.Sid ya i no save mekem pamken, i save mekem pastek nomo.\nWanem sid we man i planem fastaem long garen blong hem, be frut blong hem nomo, man ya bambae i mas kakae (Galesia 6:7)\nLong Vanuatu i gat plante defren kaen jos o skul. Nao ol man oli wosip Kraes long ol defren fasin. Oli tijim ol defren samting tu. Be Jisas hem i stanemap wan skul nomo fastaem, klosap long 2000 yia i pas finis. Mo long sem taem i givim Niutesteman we i joenem hem long en blong\nBaebol. (Niutesteman ya, i gat 27 buk long hem, i stat long Matiu, i finis\nlong Revelesen). Long evri Baebol, Niutesteman ya i sem mak nomo. 1. Toktok blong Kraes, i olsem wan sid.\nNao Niutesteman ya, i olsem wan sid. Taem Jisas i talem parabol long\nman we i planem sid, (Luk 8:4-8), i talem se "Sid ya, hemia tok blong God" (Luk 8:11). Sid ya, i save mekem wan kaen skul nomo, i no save mekem narafala. Sid ya, i save mekem wan kaen Kristin man nomo, i no save mekem ol narafala kaen.\n2. Ol defren sid oli mekem ol defren samting.\nSapos yu yu planem sid blong pastek long garen blong yu, bae yu save kakae pastek. Be sapos mi mi planem sid blong pamken long garen blong mi, bae mi save kakae pamken. Yumi gat defren kakae from yumi bin planem defren sid. Long Vanuatu i gat plante defren kaen jos o skul. ?Olsem wanem? I gat ansa i stap long Seken Jon vas 9. "Man we i ova long mak blong ol tijing blong Kraes, nao i joenem sam moa tok bakegen we i kamaot long tingting blong hem nomo, God i no stap laef long hem." Man ya, i planem defren sid, taswe i mekem defren jos. Man ya, i no mekem jos olsem we Jisas i mekem, from man ya, i no planem sem sid we Jisas i givim long hem.\n3. Ol sid we oli sem mak nomo, oli mekem sem samting nomo.\nSapos yu yu planem toktok blong Niutesteman long hat blong ol man long vilej blong yu. Nao yu no joenem tingting blong yu long tok ya. Nao sapos mi mi mekem sem samting long vilej blong mi. Yu ting se yu yu mekem wan\nPresbyterian jos, mo mi mi mekem wan SDA jos? O yu ting se yu yu mekem\nwan AOG jos be mi mi mekem wan Katolic jos? !Nogat! From yumi planem\nsem sid, yumi mekem sem samting. Jos we yu mekem long vilej blong yu, mo jos we mi mekem long vilej blong mi, tufala jos ya i sem mak olgeta, from tufala i kamaot long wan kaen sid nomo, hemia Niutesteman blong Kraes. Nao tufala jos ya we yumi mekem, tufala i olsem jos we Jisas i mekem samwe long 2000 yia i pas finis. 4. Yumi no mas jenisem toktok blong Kraes.\nKraes i givim wan Niutesteman nomo, nao kopi blong yu mo kopi blong mi tufala i gat sem toktok long hem. Niutesteman ya i soemaot\nwan skul nomo we i stap long taem bifo. Mo Niutesteman i save mekem sem\nskul nomo long tede. Skul ya i kasem sem mak olsem skul we i stap long taem\nbifo. Niutesteman ya i soemaot wan kaen Kristin man nomo, mo Niutesteman\nya i save mekem sem kaen Kristin man long tede. I no save mekem narafala.


Fas leta i go long Korin 7:1-40\n7 Blong ansa long ol kwestin we yufala i raetem i kam, i moa gud we man i no tajem woman,* 2 be from we plante man oli stap mekem enikaen doti fasin blong seks,* i gud ol man wanwan oli gat prapa waef blong olgeta,+ mo ol woman wanwan oli gat prapa hasban blong olgeta.+ 3 I gud hasban i givim samting we waef blong hem i nidim,* mo i gud waef tu i mekem sem mak long hasban blong hem.+ 4 Waef i no bos long prapa bodi blong hem, be hasban blong hem nao i bos long hem. Long sem fasin, hasban i no bos long prapa bodi blong hem, be waef blong hem nao i bos long hem. 5 Yutufala i no mas blokem bodi blong yutufala long yutufala. Sipos yutufala i agri blong livim seks blong smoltaem blong yutufala i save gat taem blong prea, hemia i gud. Be biaen yutufala i mas gohed long fasin ya bakegen, blong Setan i no save gohed blong traem yutufala, from we yutufala i no naf blong bos long tingting blong yutufala. 6 Yufala i save folem tok blong mi, be hemia i no wan loa. 7 Be mi wantem se olgeta man oli stap olsem mi. Be olgeta man wanwan oli gat prapa presen blong olgeta+ we God i givim long olgeta, samfala oli gat presen olsem mo sam narafala oli gat defren wan. 8 Naoia mi talem long olgeta we oli no mared mo ol wido se i moa gud oli stap olsem mi nomo.+ 9 Be sipos oli no naf blong bos long tingting blong olgeta, i moa gud oli mared, from we i moa gud man i mared i bitim we hem i wantem woman tumas.+ 10 Advaes we mi mi givim long olgeta we oli mared, i no kamaot long mi be i kamaot long Masta, advaes ya se waef i no mas seraot long hasban blong hem.+ 11 Be sipos hem i seraot long hasban blong hem, i gud hem i stap olsem nomo, i no mared. Sipos no, hem i mas kambak bakegen long hasban blong hem. Mo hasban i no mas lego waef blong hem.+ 12 Long ol narafala, tok we mi wantem talem, i no blong Masta, i blong mi nomo.+ Mi wantem talem se: Sipos waef blong wan brata i no bilif, be hem i glad nomo blong stap wetem brata ya, i gud brata ya i no lego hem. 13 Mo sipos wan hasban i no bilif, be hem i glad nomo blong stap wetem waef blong hem, i gud waef ya i no lego hem, 14 from we hasban we i no bilif i joen long waef ya, nao mared blong hem i tabu. Mo waef we i no bilif i joen long brata ya, nao mared blong hem i tabu. Sipos i no olsem, ol pikinini blong yufala bambae oli no klin, be naoia oli tabu. 15 Be sipos hasban o waef we i no bilif i jusum blong aot,* letem hem i go. Taem samting olsem i hapen, i no moa gat wan samting i fasem brata o sista long hemia we i aot, from we God i singaot yufala blong yufala i stap long pis.+ 16 Waef, sipos yu stap wetem hasban blong yu, maet yu save sevem hem.+ Mo hasban, sipos yu stap wetem waef blong yu, maet yu save sevem hem. 17 I gud yumi wanwan i wokbaot folem samting we Jehova* i givim long yumi, hemia ol samting we yumi gat finis taem hem i singaot yumi.+ Taswe mi givim advaes ya long olgeta kongregesen. 18 ?I gat wan long yufala we hem i sakomsaes finis taem God i singaot hem?+ I gud hem i stap olsem. ?Mo i gat wan long yufala we i no sakomsaes taem God i singaot hem? I gud hem i no sakomsaes.+ 19 Fasin ya blong sakomsaes mo blong no sakomsaes, tufala i nating nomo.+ Samting we i impoten hemia blong man i obei long ol komanmen blong God.+ 20 Nomata se yumi olsem wanem taem God i singaot yumi, i gud yumi stap olsem nomo.+ 21 ?Yu yu wan slef taem God i singaot yu? Sipos yes, yu no wari long samting ya,+ be sipos yu save kam fri, i gud yu tekem janis ya, 22 from we sipos God i singaot wan man blong Masta taem hem i wan slef yet, man ya i kam friman, hem i blong Masta.+ Long sem fasin, sipos God i singaot wan man taem hem i friman, man ya i kam slef blong Kraes. 23 God i pemaot yufala finis long wan praes.+ Taswe yufala i stop blong kam slef blong ol man. 24 Ol brata, nomata se yumi olsem wanem taem God i singaot yumi, i gud we long fes blong God, yumi stap olsem nomo. 25 Long olgeta we oli no mared,* mi mi no gat tok blong Masta blong talem, mi save talem tingting blong mi nomo,+ be yufala i save trastem tok blong mi from we Masta i sore long mi. 26 From we naoia laef i had, mi ting se i moa gud ol man oli stap olsem we oli stap. 27 ?Yu yu gat wan waef? Yu stop blong lukaot rod blong lego hem.+ ?Yu yu no gat waef? Yu stop blong lukaot wan waef. 28 Be sipos yu mared, yu no mekem sin. Mo sipos olgeta we oli no mared,* oli mared, oli no mekem sin. Be olgeta we oli mared, bambae oli kasem trabol long bodi blong olgeta. Mo mi mi stap traem givhan long yufala nomo blong yufala i no kasem trabol. 29 Nao mi mi talem samting ya long yufala ol brata, se taem we i stap yet i sot tumas.+ Taswe stat naoia i go, i gud olgeta we oli gat waef, oli stap olsem we oli no gat, 30 mo olgeta we oli krae, oli stap olsem olgeta we oli no krae, mo olgeta we oli glad, oli stap olsem olgeta we oli no glad, mo olgeta we oli pem samting, oli stap olsem olgeta we oli no gat samting, 31 mo olgeta we oli stap yusum wol, oli stap olsem olgeta we oli no yusum wol fulwan, from we ol samting we oli stap hapen long wol ya oli stap jenis. 32 Mi mi wantem se yufala i no mas wari. Man we i no mared, hem i stap wari long ol samting blong Masta, se olsem wanem hem i save mekem Masta i glad long hem. 33 Be man we i mared, hem i stap wari long ol samting blong wol ya,+ se olsem wanem hem i save mekem waef blong hem i glad long hem, 34 mo tingting blong hem i stap long tu samting. Mo tu, woman we i no mared, mo gel we i no save man yet, hem i wari long ol samting blong Masta,+ blong hem i save stap tabu long bodi mo long tingting blong hem. Be woman we i mared, hem i wari long ol samting blong wol, se olsem wanem hem i save mekem hasban blong hem i glad long hem. 35 Mi mi talem ol tok ya blong givhan long yufala, be i no blong blokem* yufala. Mi mi talem tok ya blong pulum yufala blong mekem samting we i stret, mo blong yufala i mekem wok blong Masta we i no gat samting i pulum tingting blong yufala. 36 Be sipos wan man we i no mared,* i ting se hem i no save bos long filing blong hem, mo sipos hem i pastru long yang taem blong hem finis, hem i mas mekem olsemia: I gud hem i mekem samting we hem i wantem, hem i no mekem sin ya. I gud ol man olsem oli mared.+ 37 Be sipos wan man i jusum long hat blong hem se bambae hem i no mared, mo hem i holemstrong long desisen ya from we hem i ting se i no nid blong hem i mared, mo hem i naf blong bos long ol filing blong hem, bambae hem i harem gud.+ 38 Taswe man we i mared, hem i mekem i gud, be man we i no mared, hem i mekem i gud moa.+ 39 Loa i fasem waef long hasban blong hem taem hem i laef yet.+ Be sipos hasban blong hem i slip long ded, waef ya i fri blong mared long eni man we hem i wantem, be nomo se man ya i mas wan man blong Masta.+ 40 Be long tingting blong mi, sipos hem i stap olsem nomo, bambae hem i glad moa. Mo mi mi ting se spirit blong God i stap long mi tu.\n^ Hemia i min se i mekem seks wetem hem.\n^ Grik: man o woman we i neva mekem seks.\n^ Yu luk vas 25, fut.\n^ NT: “wan man we i no save woman yet.”


No konfemesen se Wednesde maj hemi FIFA ranking: Shem | Vanuatu News Network\nHome Sports No konfemesen se Wednesde maj hemi FIFA ranking: Shem\nNo konfemesen se Wednesde maj hemi FIFA ranking: Shem\nPosted By: Editorial Teamon: November 16, 2018 In: SportsNo Comments\nLong fored blong wan grand stand we kolosap i sold aot, Vanuatu nasonal senior team hemi kam blong pleiem wan New Caledonia saed long Wednesde aftanun.\nVanuatu hemi statem fes 11 blong hem wetem kolosap 5 fes cap pleia we i minim se hemi festaem oli plei long wan senior intanasonal frenli.\nNew Caledonia nao hemi openem sko long medel blong fes haf taem straeka Antoine Roine we hemi festaem long seleksen tu, hemi faenem spes bihaen long las man afta long wan longfala aerial bol we i putum daon bol mo faenem baksaed blong net.\nStret afta long poen ya Vanuatu hemi riplae bak, be Kency Tangis i no save putum inaf pawa long hem blong bol ia i go insaed long net.\nFes haf New Caledonia 1 mo Vanuatu 0.\nSekon haf i stat Vanuatu i jenisim tide blong fes haf i kam long feva blong olgeta.\nVanuatu i bin gat janis blong faenem net mo long 5 taem, be oli no save konvetem olgeta janis ya nomo.\nNew Caledonia oli faenem aot se oli nomo save mekem, i mekem oli mas karem sam yelo kad blong traem distebem presa blong Vanuatu.\nTaem we fourth official hemi indiketem se 6 minits adisonol taem, Vanuatu difenda, Brian Kaltak oli foulem hem insaed long penalty box, mo hem wan yet i stanap blong tekem, be i lukim hemi leftemap shoot blong hem i fas long kros ba.\nMaj hemi finis mo faenol sko, New Caledonia 1 mo Vanuatu 0.\nKoj blong New Caledonia Sardo Thierry hemi talem se from AS Magenta hemi pleiem Coupe de France , i mekem se plante long olgeta top pleia blong hem we oli stap plei long klab ya oli stap, klab i no save rilisim, i mekem se hemi kam wetem plante olgeta niu mo yangfala pleia.\nThierry i talem se, fes haf olgeta i plei gud futbol be long sekon haf Vanuatu i jas dominet nomo fisikli mo mentally, i mekem se sekon haf ya i had tumas long olgeta, be bambae oli traem jenisim hemia long wiken ya taem oli mit bageken.\nVanuatu hed koj, Robert Yelu hemi taem se fes haf tufala i serem ikwel posesen long bol be long sekon haf oli dominet be oli no save sko.\n“Hemi festaem we mi stap wetem nasonal tim olsem hed koj, mi laenem plante samting mo mifala hop blong baons bak long wiken ya.”\nVanuatu hemi pleiem New Caledonia long wiken ya long Korman Stadium stret long 3pm.\nDaily Sport hemi askem long VFF weta maj ya hemi wan FIFA Ranking maj long Wednesde ya, be Competition Manager we i jas sendem olgeta risal i go yestede long FIFA i se hemi no save konfemem hemia yet.\nVanuatu i redi blong wajem intanasonal futbol frenli


Nambawan Kwestin We Yumi Mas Askem - Wanem mi mas mekem blong God i sevem mi?\nNambawan Kwestin We Yumi Mas Askem\n—?Wanem mi mas mekem blong God i sevem mi?\nI gat wan kwestin we i impoten moa long evri narafala kwestin i stap. Kwestin ya i bitim evri kwestin we yumi save askem blong olgeta samting long wol ya. Kwestin ya, we i antap, i olsem se, “Wanem mi mas mekem blong God i sevem mi?” Yumi mas save askem wanem God i wantem se yumi mas mekem. Ansa long kwestin ya, i mas kam long trutok blong God long Baebol. Ansa ya i no mas kam long tingting blong yumi nomo.\n1 Bigbigfala Kwestin\nKwestin ya se, “Wanem mi mas mekem blong God i sevem mi?” hem i bigfala kwestin ya, i big moa, i antap long olgeta narafala kwestin we man i save askem.\nLong baebol, long buk blong Luk, i gat tufala stori longsaed blong kwestin we tufala man i bin askem Jisas se, "Tija, wanem mi mas mekem blong kasem laef we i no save finis?" (Luk 10:25,18:18). Faswan man ya, i wantem sem ansa we evri tija i stap givim, be seken man i wantem narafala ansa we i gud moa. Be tufala man ya, i askem kwestin we i nambawan kwestin we i stap long wol.\nLong dei blong Pentekos we i kam afta Kraes i go antap long heven finis, nao Pita i talemaot trut blong Kraes long plante man long Jerusalem. "Taem ol man oli harem tok ya, oli harem we i stikimgud olgeta. Nao oli askem long Pita mo ol narafala aposol se, 'Ol brata. ?Bambae mifala i mekem olsem wanem?'" (Wok 2:37).\nTaem we Sol blong Tasas i bin go long rod long Damaskas i luk Jisas long bigfala laet i saendaon. Sol i askem kwestin se, "Masta, yu yu hu ya?" Jisas i ansarem Sol olsem se, "Mi Jisas, man Nasaret ya we yu yu stap mekem i nogud long mi". Sol i askem se, "Masta, bambae mi mekem olsem wanem?" (Wok 22:6-10).\nLong Filipae, bos blong kalabus i fraet from bigfala etkwek i seksekem kalabus mo ol doa blong kalabus oli kam open. Nao Pol mo Silas tufala i stap long kalabus ya. Nao bos blong kalabus i askem tufala se,"E, tufala! Bambae mi mi mekem olsem wanem blong God i sevem mi?" (Wok 16:30).\nKwestin ya, i soemaot we yumi nomo i no save wokem eni samting blong sevem yumi, sapos i kamaot long tingting blong yumi nomo. Naoia yumi mas harem wanem God i talem long Baebol, se yumi mas mekem blong sevem yumi. Hemia nao, yumi mas faenemaot wanem God i wantem se yumi mas mekem. Yumi mas askem bigfala kwestin.\n2 Bigbigfala Storian\nAnsa long nambawan kwestin i stap kamaot long trutok long storian blong Jisas Kraes, nao storian ya i stap long Baebol. Nem blong hem “gospel” mo mining blong nem ya, “gudnius” blong Jisas Kraes.\nLong plante taem bifo, God i usum ol profet blong talem storian blong Kraes se bambae hem i kam blong soemaout we stori ya i tru we i tru. Baebol i talem se, "Bifo, long ol yia we i pas finis, plante taem, God i stap yusum ol profet blong toktok long ol olfala blong yumi long plante naranarafala fasin. Be naoia we i klosap taem we wol ya bambae i finis, hem i yusum Pikinini blong hem blong toktok long yumi." (Hibrus 1:1-2).\nJisas i bin jusumaot ol aposol mekem se oli talemaout storian blong hem long olgeta wol. Nao yumi save ridim stori ya we ol aposol oli raetemdaon finis long Niutestamen long Baebol.\nWan nem blong Jisas i olsem “Tok”, nao God i usum Tok ya blong mekem evri samting we i stap long wol ya. Tok ya (Jisas) hem i bin stap wetem God bifo bifo, mo hem tu i God olsem Papa blong hem (Jon 1:1-4).\nTok ya i kam man, nao i stap wetem yumi, mo hem i stap soemaot we God i lavem yumi tumas, mo i stap mekem i gud tumas long yumi, mo i soemaot tu we God i tru olgeta. Mo mifala i luk bigfala paoa blong hem. Hemia bigfala paoa ya we God we i Papa blong hem i givim long hem, from we hem nomo i stret Pikinini blong God.""(Jon 1:14). Stamba tingting blong Tok ya (Jisas) i wanem? "Olgeta! Man ya, hem i smol sipsip blong God, we hem bambae [i sakrefaes] i tekemaot sin blong olgeta man long wol." (Jon 1:29-30).\nTaem we Jisas i stap long wol ya finis, laef blong hem i nogat sin long hem nating. So i save givim laef blong hem finis we i wan sakrefaes. "...Kraes i givim laef blong hem wan taem nomo, [blong mekem sakrefaes] blong tekemaot ol sin blong plante man..." (Hibrus 9:26-28).\n3 Bigbigfala Plan\nOlgeta samting ya, i blong stamba tingting blong God bifo hem i bin mekem wol ya. "Bifo olgeta, taem God i no mekem wol yet, hem i jusumaot Kraes blong wokem samting ya. Mo naoia we i no longtaem bambae wol i finis, God i soemaot hem finis blong sevem yufala." (1Pita 1:20).\nDed blong Kraes, hem tu i bin stap olwe long plan blong God. "Taem God i putum man ya long han blong yufala, hem i mekem samting ya folem plan blong hem nomo. Mo yufala i kilim hem i ded, long fasin ya we yufala i putum hem long han blong ol man nogud, we oli nilim hem long kros." (Wok 2:23).\nGod i mekem ol plan bifo hem i mekem eni samting long wol. Be bigfala plan ya hem i plan blong God i sevem yumi samtaem. I nogat plan we i impoten moa from plan ya i rod blong sevem olgeta man mekem se bambae oli no mas kasem panis from sin blong olgeta. Tok ya i stap longsaed blong ples we bambae man is stap long taem we i nogat en long hem. God i mekem plan finis nao olgeta man i save kasem rod long laef wetem God we i no save finis (Jon 3:16).\nMaet yu kasem wan bebet long garen blong yu. Nao yu lukluk long bebet ya. Maet bebet ya i kakae garen blong yu be i gat plante bigfala sapraes from we i gat plan blong hem we i waes we i waes. Long evri smolsmol samting long hem i soemaot tingting blong God we hem nomo i save plan blong mekem bebet ya. Insaed long evri pat long smol bodi blong hem, we yu no save luk wetem ae, i gat ol milian smolsmol masin i stap we oli mekem laef blong bebet ya. Be plan blong God blong bebet ya, i no skelem olsem long plan blong God mekem se i sevem yumi. Plan ya, i bigwan moa we i bigwan olgeta.\nLong plan blong God ya, yumi mas askem wanem i insaed plan ya se yumi mas mekem? Bigfala plan i gat bigfala ansa long bigfala kwestin.


Luk 20 | Baebol Long Intenet | Niu Wol Translesen\nGospel blong Luk 20:1-47\nOli askem kwestin from raet blong Jisas (1-8)\nParabol blong ol fama we oli kilim man i ded (9-19)\nGod mo Sisa (20-26)\nAskem kwestin from laef bakegen (27-40)\n?Kraes i pikinini blong Deved? (41-44)\nWoning long saed blong ol tija blong Loa (45-47)\n20 Wan dei, taem hem i stap tijim ol man long tempol mo i stap talemaot gud nius, ol jif pris mo ol skraeb mo ol elda oli kam, 2 oli talem long hem se: “Yu talem long mifala, ?yu yu gat wanem raet blong mekem ol samting ya? ?Mo hu i givim raet ya long yu?”+ 3 Hem i ansa se: “Mi tu bambae mi askem wan kwestin long yufala. Yufala i traem talem long mi: 4 Taem Jon i stap baptaesem ol man, ?hu i givim raet long hem? ?God no ol man?” 5 Nao oli stap toktok long olgeta, oli se: “Sipos yumi talem se, ‘God,’ bambae hem i talem se, ‘?Be from wanem yufala i no bilif long hem?’ 6 Be sipos yumi talem se, ‘Ol man,’ olgeta man bambae oli stonem yumi, from we olgeta oli bilif se Jon i wan profet.”+ 7 Nao oli talem se oli no save se hu i givim raet long hem. 8 Ale Jisas i talem long olgeta se: “Mi tu mi no save talem long yufala olsem wanem mi mi gat raet blong mekem ol samting ya.” 9 Nao hem i talem wan parabol long ol man ya, i se: “Wan man i planem wan plantesen blong grep.+ Biaen hem i putum plantesen ya long han blong sam fama blong oli lisim, nao hem i aot i go stap longtaem lelebet long wan narafala kantri.+ 10 Long stret taem we ol frut ya oli raep, hem i sanem wan slef i go long ol fama ya blong oli givim sam frut blong grep long hem. Be ol fama ya oli wipim hem, mo oli sanem hem i gobak we oli no givim wan samting nating long hem.+ 11 Nao hem i sanem wan narafala slef bakegen i go long olgeta. Be oli wipim hem mo oli mekem i nogud tumas long hem, mo oli sanemaot hem i gobak we oli no givim wan samting nating long hem. 12 Mo hem i sanem namba 3 slef bakegen i go, be hem tu, oli givim kil long hem mo oli ronemaot hem. 13 Nao masta blong plantesen ya i talem se: ‘?Bambae mi mekem wanem? Bambae mi sanem pikinini blong mi we mi lavem hem tumas.+ Ating bambae oli respektem hem.’ 14 Taem ol fama ya oli luk hem, oli stap taltalem long olgeta se: ‘Pikinini ya nao bambae i tekem plantesen ya. Yumi kilim hem i ded, nao bambae plantesen ya i blong yumi.’ 15 Ale oli sakem hem i go aotsaed long plantesen ya, mo oli kilim hem i ded.+ ?Masta blong plantesen ya bambae i mekem wanem long ol fama ya? 16 Bambae hem i kam kilim i ded olgeta ya, mo bambae i givim plantesen ya long sam narafala fama.” Taem oli harem parabol ya, oli talem se: “!I moa gud samting olsem i no hapen!” 17 Be hem i lukluk olgeta, mo i talem se: “Sipos i olsem, ?wanem mining blong tok ya blong Baebol we i talem se: ‘Ston we ol man blong wokem haos oli sakem, hem i kam nambawan ston long kona’?+ 18 Mo tu, man we i foldaon long ston ya bambae bodi blong hem i brobrok.+ Mo sipos ston ya i foldaon long man, bambae i flatemgud hem.” 19 Nao stret long taem ya, ol skraeb mo ol jif pris, oli wantem holem hem from we oli save se hem i stap tokbaot olgeta long parabol ya, be oli fraet long ol man.+ 20 Nao oli stap lukaot rod blong kasem hem. Oli wantem faenem poen long ol tok blong hem,+ blong oli save putum hem long han blong ol haeman mo hed gavman. Nao oli pem sam man mo oli sanem olgeta, blong oli go mekem olsem se oli go gud nomo. 21 Nao ol man ya oli askem long hem se: “Tija, mifala i save se ol samting we yu stap talem mo yu stap tijim ol man long hem, oli stret, mo yu yu no tingbaot we man i haeman o i no haeman. Be yu stap tijim ol man long ol fasin we God i wantem. 22 ?Folem loa, i stret blong pem ol takis long Sisa?” 23 Be hem i luksave trik blong olgeta, nao hem i talem long olgeta se: 24 “Yufala i soem wan denarias* long mi. ?Fes ya i fes blong hu? ?Mo nem ya i nem blong hu?” Oli ansa se: “Hem i blong Sisa.” 25 Nao hem i talem se: “Oraet, ol samting we oli blong Sisa, yufala i givimbak long Sisa,+ mo ol samting we oli blong God, yufala i givimbak long God.”+ 26 Ale, olgeta oli no naf blong mekem hem i foldaon long ol tok blong hem. Be oli sapraes tumas long ol ansa blong hem, nao oli stap kwaet nomo. 27 Nao sam Sadusi oli kam luk hem. Olgeta oli no bilif long laef bakegen.+ Nao oli askem long hem se:+ 28 “Tija, Moses i raetem se: ‘Sipos wan man i ded we i no gat pikinini, mo waef blong hem i stap nomo, brata blong man ya i mas mared long wido ya blong bambae tufala i gat pikinini, blong holem nem blong man ya we i ded.’+ 29 Nao i gat seven brata long wan famle. Fasbon i mared, be taem hem i no gat pikinini yet, hem i ded. 30 Nao seken brata 31 i mared long hem, mo biaen namba 3 brata i mared long wido ya. Mo sem samting ya i hapen long olgeta seven brata ya evriwan. Olgeta evriwan oli ded we oli no gat pikinini. 32 Mo biaen, woman ya tu i ded. 33 Nao long taem we ol dedman oli laef bakegen, ?woman ya bambae i kam waef blong hu, from we ol seven brata ya oli bin mared long hem?” 34 Jisas i talem long olgeta se: “Long sistem blong wol* ya ol man mo woman oli save mared, 35 be olgeta we God i luk olgeta se oli stret blong laef long niufala sistem blong wol* mo blong oli laef bakegen, olgeta bambae oli no mared.+ 36 Olgeta ya bambae oli no save ded bakegen, oli olsem ol enjel. Bambae olgeta ya oli pikinini blong God, from we God i mekem olgeta oli laef bakegen. 37 Long buk blong Moses we i tokbaot smol tri we faea i laet long hem, Moses tu i soemaot se ol dedman oli save laef bakegen taem hem i singaot Jehova* se, hem i ‘God blong Ebraham, God blong Aesak, mo God blong Jekob.’+ 38 Hem i God blong man we i laef, i no God blong man we i ded, from we long tingting blong hem, olgeta evriwan oli laef nomo.”+ 39 Ol skraeb oli talem long hem se: “Tija, tok blong yu i stret.” 40 Oli talem olsem from we oli fraet blong askem kwestin long hem bakegen. 41 Nao hem i askem long olgeta se: “?Olsem wanem ol man oli talem se Kraes i pikinini blong Deved?+ 42 Deved hem wan i raetem long buk blong Ol Sam se: ‘Jehova* i talem long Masta blong mi se: “Yu sidaon long raetsaed blong mi 43 gogo kasem we mi putum ol enemi blong yu olsem wan stul blong leg blong yu.”’+ 44 Taswe Deved i singaot hem se Masta, ale ?olsem wanem hem i pikinini blong Deved?” 45 Taem olgeta man oli stap lesin, hem i talem long ol disaepol blong hem se: 46 “Yufala i mas lukaot long ol skraeb we oli laekem blong werem ol longlongfala klos mo wokbaot olbaot blong ol man oli luk olgeta. Mo long ples blong maket, oli laekem tumas we ol man oli ona long olgeta. Mo insaed long ol sinagog, oli laekem blong sidaon long ol jea long fored we oli beswan, mo long taem blong lafet, oli laekem tumas blong sidaon long ples blong ol haeman,+ 47 mo oli stap tekemaot ol haos* blong ol wido, mo oli stap mekem ol longlongfala prea blong ol man oli luk olgeta. Olgeta ya bambae oli kasem panis we i strong* moa.”\n^ NT: “long sistem blong wol naoia.” Yu luk Diksonari.\n^ NT: “propeti.”\n^ NT: “hevi.”


Sakemaot krangke rao mo giaman tijing (9-11)\n3 Yu mas gohed blong talem bakegen long olgeta, se oli mas putum olgeta oli stap aninit long ol gavman mo ol haeman, mo oli mas obei long olgeta, mo oli mas rere oltaem blong mekem ol gudfala wok. 2 Mo oli no mas tok nogud long ol narafala, oli no mas man blong rao, be oli mas rere blong lego prapa tingting blong olgeta, mo taem oli stap wetem ol narafala oli mas gat fasin we i kwaet, 3 from we yumi tu bifo yumi krangke, yumi no stap obei, ol narafala oli lidim yumi i go krangke, mo yumi slef blong ol samting we yumi wantem tumas mo we yumi stap harem gud long olgeta. Mo tu, yumi stap mekem ol rabis fasin, mo yumi stap jalus oltaem, fasin blong yumi i nogud we i nogud, mo yumi no laeklaekem yumi nating. 4 Be God ya we i Sevia blong yumi i soemaot se hem i kaen mo i lavem ol man, 5 (hem i mekem olsem from we hem i sore long yumi, be i no from ol stret wok we yumi mekem). Hem i sevem yumi taem hem i wasem yumi long wota ya we i mekem yumi laef, mo taem hem i yusum tabu spirit blong mekem yumi kam niuwan. 6 Hem i yusum Jisas Kraes we i Sevia blong yumi, blong kafsaedem spirit ya i kam bigwan long yumi, 7 blong yumi save kasem ol samting ya we God i promes blong givim we i joen wetem hop ya blong laef we i no save finis. Bambae hem i mekem olsem afta we hem i talemaot se yumi stret man from we hem i kaen tumas long yumi. 8 Yumi save trastem ol tok ya, mo mi wantem se yu mas gohed blong tokbaotgud ol samting ya, blong bambae olgeta we oli bilif long God oli save mekem ol gudfala wok, mo oli save putum tingting blong olgeta i stap nomo long samting ya. Ol samting ya oli gud mo oli save givhan long ol man. 9 Be yu mas stap longwe long ol krangke rao, mo long fasin ya blong traem faenemaot laen blong ol olfala bifo, mo bambae yu no go joen long ol rao mo ol faet we oli stap mekem from mining blong Loa, from we ol samting ya oli blong nating nomo mo oli no save givhan long ol man. 10 Sipos wan man i stat blong tijim wan giaman tijing, yu mas givim woning long hem. Be sipos yu givim woning tu taem finis long hem be hem i no lesin, yu sakemaot hem, 11 from we yu save se man olsem i gowe finis long stret rod, mo hem i stap mekem sin, mo sin ya blong hem i soemaot se hem i rong. 12 Taem bambae mi sanem wan long tufala ya, Atemas no Tikikas i kam luk yu, yu traem bes blong yu blong kam luk mi long Nikopolis, from we mi plan finis se long koltaem, bambae mi stap long ples ya. 13 Mo yu mas traehad blong givhan long Sinas ya we i save gud Loa mo long Apolos, blong mekem se tufala i gat evri samting we tufala i nidim long trip blong tufala. 14 Mo i gud we olgeta man blong yumi oli mas lan blong mekem ol gudfala wok, blong oli save givhan long ol narafala, nao oli no stap nating nomo we oli no gat wok.* 15 Olgeta we oli stap wetem mi, oli talem halo long yu. Yu pasem halo blong mi long olgeta ya we oli lavem yumi mo we oli bilif. Prea blong mi se God bambae i gohed blong kaen long yufala evriwan.


?Mi Mi Rere Blong Aot Long Haos? | Ol Yangfala Oli Askem\nLANWIS Afrikaans Albanian Amharic Arabic Armenian Azerbaijani Baoule Belize Kriol Bislama Brazilian Sign Language Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Danish Dutch English Estonian Faroese Fijian Finnish Fon French Ga Georgian German Greek Gun Haitian Creole Hausa Hebrew Hiligaynon Hindi Hmong (White) Hungarian Iban Icelandic Iloko Indonesian Isoko Italian Japanese Kazakh Kinyarwanda Kirghiz Kirundi Korean Lingala Lithuanian Macedonian Malay Malayalam Maltese Mambwe-Lungu Myanmar Ndebele (Zimbabwe) Nepali Norwegian Nzema Pangasinan Persian Polish Portuguese Portuguese (Portugal) Romanian Russian Serbian Serbian (Roman) Setswana Seychelles Creole Shona Silozi Silozi Slovenian Spanish Swahili Swedish Tagalog Tatar Telugu Thai Turkish Twi Ukrainian Urhobo Uzbek Vietnamese Yoruba Zulu\nTingting ya blong aot long haos blong papa mo mama i save mekem yu glad be i save mekem yu fraet tu. ?Olsem wanem blong save sipos yu naf blong go laef yu wan?\nTingting gud long ol risen\nFasin blong yusumgud mane\nI gat plante risen we i mekem se maet yu wantem aot long haos, mo sam long ol risen ya tu oli no waes. Eksampol, wan yangfala boe we nem blong hem Mario i talem se, “Mi wantem aot long haos, from we mi no wantem stap mekem ol wok we mi mas mekem long haos.”\nBe trutok se, maet bambae yu no moa fri taem yu aot long haos. Onya, wan gel we i gat 18 yia i talem se: “!Sipos yu aot long haos, bambae yu mas klinim haos yu wan, pem mo kukum prapa kakae blong yu, pem ol bil blong yu, mo yu no moa gat papa mo mama we i stap klosap blong givhan long yu!”\nStamba poen: Yu nid blong kasem save from wanem yu wantem aot long haos, blong yu save sipos yu naf blong aot long haos.\nJisas i talem se: “?Hu long yufala we i wantem wokem wan bigfala taoa, be i no sidaon fastaem blong kaontem praes blong ol samting we hem i nidim, blong luk sipos mane blong hem i naf?” (Luk 14:28) ?Olsem wanem yu save “kaontem praes” bifo we yu aot long haos? Yu luk haf we i kam biaen blong faenemaot ansa.\n?YU STAP YUSUM GUD MANE?\nBaebol i talem: “Mane i save givhan blong mekem laef blong yu i gud.”—Prija 7:12.\n?I had long yu blong sevem mane?\n?Yu stap spenem mane olbaot?\n?Oltaem yu askem mane long ol narafala?\n!Sipos yu ansa yes long wan long ol kwestin ya, gudfala drim blong yu blong aot long haos i save kam bigfala trabol blong yu!\n“Brata blong mi i aot long haos taem hem i gat 19 yia. I no wan yia yet, mane we hem i sevem i finis, bang i tekemaot trak blong hem, mo hem i no moa save yusum kredit kad blong hem blong tekem mane. Ale hem i askem blong kambak long haos.”—Danielle.\nSamting we yu save mekem naoia: Askem long papa mo mama blong yu se oli stap spenem hamas mane long wan manis. ?Wanem kaen bil oli stap pem, mo olsem wanem oli yusumgud mane we oli kasem blong pem ol samting ya? ?Olsem wanem tufala i sevem mane?\nStamba poen: Sipos yu lanem olsem blong yusumgud mane naoia we yu stap yet long haos blong papa mo mama, bambae yu rere blong winim problem blong mane taem yu stap yu wan.\n?YU STAP STRETEM YU WAN?\nBaebol i talem se: “Olgeta man wanwan oli gat prapa basket blong olgeta blong karem.”—Galesia 6:5.\n?Yu yu stap lego sam samting go kasem las minit bifo we yu mekem?\n?Papa mo mama blong yu i mas talem long yu bakegen mo bakegen ol samting we yu mas mekem?\n?Oltaem yu stap kam long haos let?\nSipos yu ansa yes long wan long ol kwestin ya, bambae yu faenem i had moa blong mekem gud ol samting taem yu yu stap yu wan.\n“Taem yu stap yu wan, bambae yu mas mekem sam samting we yu no laekem tumas blong mekem. I no gat man we bambae i talem long yu blong mekem ol samting ya, so yu mas glad blong mekem mo folem wan gudfala program oltaem.”—Jessica.\nSamting we yu save mekem naoia: Blong wan ful manis, traem mekem plante samting raon long haos olsem we yu naf blong mekem. Eksampol, klinim haos, wasem ol klos blong yu, pem ol kakae, kukum kakae evri sapa, mo wasem ol plet afta we yu yusum. Hemia bambae i givhan long yu blong save wanem we yu mas mekem taem yu stap yu wan.\nStamba poen: Fasin blong stretem yu wan i impoten taem yu laef yu wan.\nTaem yu aot long haos we yu no rere fastaem i olsem we yu yusum wan parasut blong jamaot long wan plen be yu no lanem yet olsem blong yusum wan parasut\n?YU STAP KONTROLEM OL FILING BLONG YU?\nBaebol i talem se: “Tekemaot olgeta samting ya oli gowe long yufala: Kros, boel long kros, ol rabis fasin, ol rabis tok.”—Kolosi 3:8.\n?I had long yu blong frengud wetem ol narafala?\n?Yu faenem i had blong bos long yu wan taem yu kros?\n?Oltaem yu wantem se narafala i mekem samting folem tingting blong yu?\nSipos yu ansa yes long wan long ol kwestin ya, maet bambae i had long yu blong serem rum wetem wan fren o bambae i had long yu tu long fiuja taem yu mared.\n“Taem mi serem rum wetem wan fren mi jes faenemaot ol slak fasin blong mi. Mi lanem se mi no mas ting se ol narafala bambae oli mas akseptem ol nogud filing blong mi taem mi stres. Mi mas faenem wan stret rod blong dil wetem ol nogud filing we mi gat taem mi stres.”—Helena\nSamting we yu save mekem naoia: Yu lanem blong frengud wetem papa mo mama mo ol brata mo sista blong yu. Yu mas tingbaot se, fasin we yu mekem naoia taem ol narafala oli mestem, hemia nao fasin we bambae yu mekem long narafala we yu go laef wetem hem.\nStamba poen: Yu yu laef yu wan i no from we yu ronwe long ol wok long haos, be from we yu yu naf mo yu rere gud finis. Yu save askem advaes long olgeta we oli bin laef olgeta wan. Askem long olgeta se, afta we oli mekem desisen ya, wanem samting we oli ting se oli sud mekem we i defren, o wanem samting we oli hop se oli bin save bifo. !Hem i gud blong mekem olsem taem yu mekem eni desisen long laef!\n“Plante yangfala oli no luksave se i had olsem wanem blong pem olgeta samting we oli nidim taem oli stap olgeta nomo. !I had blong faenem wan rum we i no sas blong rentem! Oli no luksave se, plante oli kwik blong aot . . . be biaen oli mas kambak long haos.”—Dapo.\n“Taem yu laef long haos wetem papa mo mama, yu gat moa taem blong rerem yu wan from ol wok we yu mas mekem taem yu laef yu wan. Samfala oli stat blong lan taem oli mekem moa wok long haos, oli pem sam samting blong haos, o kuk blong ful famle. Ol smosmol samting olsem i save rerem yu blong laef yu wan.”—Ashley.


Tingting Blong Yumi i Mas Wekap Blong Yumi Prea | Stadi\nLANWIS Acholi Afrikaans Albanian American Sign Language Amharic Arabic Argentinean Sign Language Armenian Armenian (West) Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Cambodian Catalan Cebuano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Cibemba Colombian Sign Language Croatian Czech Dangme Danish Dutch Efik English Estonian Ewe Finnish French Ga Garifuna Georgian German Greek Greenlandic Guarani Gujarati Haitian Creole Hebrew Hiligaynon Hindi Hungarian Icelandic Igbo Iloko Indonesian Isoko Italian Italian Sign Language Japanese Japanese Sign Language Kannada Kazakh Kikongo Kikuyu Kiluba Kimbundu Kinyarwanda Kirghiz Kirundi Kisonge Korean Korean Sign Language Kwangali Kwanyama Latvian Lingala Lithuanian Lunda Luo Malagasy Malay Maltese Marathi Marshallese Maya Mazatec (Huautla) Mexican Sign Language Mixe Mizo Mongolian Moore Myanmar Nahuatl (Northern Puebla) Ndebele Ndebele (Zimbabwe) Ndonga Nepali Ngabere Norwegian Nzema Oromo Ossetian Pangasinan Papiamento (Aruba) Papiamento (Curaçao) Persian Polish Ponapean Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Rarotongan Romanian Runyankore Russian Russian Sign Language Samoan Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Silozi Silozi Slovenian Spanish Sranantongo Swahili Swati Swedish Tagalog Tahitian Tajiki Tatar Telugu Tetun Dili Thai Tigrinya Tiv Totonac Tshiluba Tsonga Turkish Twi Tzotzil Ukrainian Umbundu Urdu Uruund Uzbek Venda Vietnamese Waray-Waray Wayuunaiki Wolaita Xhosa Yoruba Zapotec (Isthmus) Zulu\n“Yufala i mas wekap we tingting blong yufala i klia gud, . . . nao yufala i save prea.”—1 PITA 4:7.\n?Wanem ol fasin blong prea we yu mas yusum moa taem yu prea?\n?From wanem ol tru Kristin oli mas prea oltaem?\n?Taem yu prea from ol narafala, hemia i givhan long hu?\n1, 2. (1) ?From wanem i impoten we yumi ‘wekap we tingting blong yumi i klia gud, nao yumi save prea’? (2) ?Wanem ol kwestin we i gud yumi askem?\nWAN man we bifo hem i stap sekiuriti long naet, i talem se: “Jes bifo we i brok delaet, long taem ya nao i hadwok blong man i stap wekap.” Ating ol narafala man we oli stap sekiuriti long naet, oli agri long samting ya. Yumi save skelem samting ya wetem taem we yumi stap long hem. Yumi stap long taem ya we klosap nao wol blong Setan i lus. Hem i olsem tudak, mo ol Kristin oli mas traehad blong stap wekap. (Rom 13:12) Yumi save kasem trabol sipos yumi slip long saed blong spirit. !Taswe, i impoten tumas we yumi gohed blong ‘wekap we tingting blong yumi i klia gud, nao yumi save prea!’—1 Pita 4:7.\n2 From we yumi stap klosap tumas long en blong rabis wol ya blong Setan, i gud yumi askem se: ‘?Olsem wanem long prea blong mi? ?Mi mi stap yusum evri fasin blong prea, mo mi mi stap prea oltaem? ?Mi mi stap prea oltaem from ol narafala? ?Mi mi stap prea nomo from ol samting we mi nomo mi wantem mo mi nidim? ?From wanem i impoten blong mi prea blong God i sevem mi?’\nYUMI MAS YUSUM EVRI FASIN BLONG PREA\n3. ?Wanem sam fasin blong prea?\n3 Taem Pol i raetem leta long ol Kristin long Efesas, hem i tokbaot “evri fasin blong prea.” (Efes. 6:18, NW) Taem yumi prea long Jehova, plante taem yumi askem long hem blong i givim samting we yumi nidim, mo blong i givhan long yumi blong winim ol trabol. Baebol i talem se Jehova i “stap ansa long ol prea,” mo from we hem i lavem yumi, hem i lesin long yumi taem yumi prea long hem. (Sam 65:2) Be taem yumi prea, yumi no mas askem ol samting we yumi nomo yumi nidim. Yumi mas prea blong presem Jehova, talem tangkiu long hem, mo askem strong long hem blong i mekem wan samting.\n4. ?From wanem yumi mas presem Jehova oltaem, taem yumi prea?\n4 I gat plante risen from wanem yumi mas presem Jehova taem yumi prea. Wan risen hemia taem yumi tingbaot “ol bigbigfala wok we hem i mekem.” Mo tu yumi wantem presem hem from we “nem blong hem i hae we i hae.” (Ridim Ol Sam 150:1-6.) Yu traem luk long Ol Sam 150. Long sikis vas, oli talem 13 taem se yumi mas presem Jehova. Wan narafala man blong raetem Sam i soemaot se hem i lavem Jehova tumas, taem hem i singsing se: “Ol tingting blong yu i stret gud, mo from samting ya, mi mi stap leftemap nem blong yu seven taem long wan dei.” (Sam 119:164) I stret nomo we yumi presem Jehova. Taswe, yumi mas prea blong presem hem “seven taem long wan dei.” Hemia i min se oltaem.\n5. ?Taem yumi prea blong talem tangkiu long Jehova, hemia i save givhan long yumi olsem wanem?\n5 Wan narafala fasin blong prea, hemia blong talem tangkiu long Jehova. Long leta we Pol i raetem i go long ol Kristin long Filipae, hem i talem se: “Sipos yufala i trabol from sam samting, i nogud yufala i stap tingting tumas, i gud yufala i prea long God from evri samting. Yufala i mas askem long hem, mo yufala i mas talem tangkiu tu long hem.” (Fil. 4:6) Yumi laef long ol las dei blong wol blong Setan, mo plante man oli no stap “talem tangkiu.” From samting ya, i impoten we yumi prea wetem fulhat blong yumi, blong talem tangkiu long Jehova from ol blesing we hem i givim long yumi. Olsem nao, bambae yumi no kam olsem ol man long wol. (2 Tim. 3:1, 2) Ol man long wol oli no moa gat fasin ya blong talem tangkiu. From samting ya, sipos yumi no lukaot gud, yumi save tekem fasin blong olgeta. Be sipos yumi talem tangkiu long Jehova taem yumi prea, bambae yumi glad mo bambae yumi no komplen from ol samting long laef blong yumi. (Jud 16, NW) Taem ol hed blong famle oli prea wetem famle blong olgeta mo oli talem tangkiu long Jehova, samting ya bambae i pulum woman blong olgeta mo ol pikinini tu blong oli gat fasin ya blong talem tangkiu long Jehova.\n6, 7. ?Askem strong long Jehova i minim wanem? ?Yumi save askem strong long Jehova blong hem i mekem wanem?\n6 Wan narafala fasin blong prea hemia blong askem strong long Jehova. Hemia i min se yumi talemaot ol dip filing blong yumi long Jehova. ?Yumi save askem strong long Jehova blong hem i mekem wanem? Yumi save askem blong hem i givhan long yumi taem ol man oli agensem yumi, mo taem yumi kasem wan strong sik we yumi save ded from. Long taem olsem, i stret nomo blong yumi askem strong long Jehova blong i givhan long yumi. ?Be olsem wanem? ?Long ol taem ya nomo yumi save prea strong long Jehova?\n7 Blong kasem ansa blong kwestin ya, i gud yumi tingbaot prea we Jisas i tijim ol man blong hem long hem, taem hem i tokbaot nem blong God, Kingdom blong God, mo samting we God i wantem. (Ridim Matiu 6:9, 10.) Wol ya i fulap long ol rabis fasin, mo ol gavman oli no save givim ol stamba samting we ol man oli nidim. From samting ya, yumi mas askem strong blong nem blong God i tabu, mo blong Kingdom blong hem i karemaot rul blong Setan. Mo tu, i gud we yumi prea blong Jehova i mekem samting we hem i wantem i kamaot long wol ya, olsem we i kamaot finis long heven. Yes, tingting blong yumi i mas wekap oltaem, mo yumi yusum evri fasin blong prea.\nYUMI MAS PREA OLTAEM\n8, 9. ?From wanem yumi no mas jajem Pita mo ol narafala aposol from we oli slip?\n8 Pita i talem se ol Kristin oli mas ‘wekap we tingting blong olgeta i klia gud, nao oli save prea.’ Be i gat wan taem we hem tu i no wekap blong i prea. Hem i wan long ol disaepol we oli slip taem Jisas i stap prea long garen blong Getsemane. Nating se Jisas i talem long olgeta se oli ‘mas lukaot gud, oli mas prea’ oltaem, be olgeta oli no mekem.—Ridim Matiu 26:40-45.\n9 Bitim we yumi jajem Pita mo ol narafala aposol from we oli slip, yumi mas tingbaot se oli taed tumas from we oli bin mekem plante samting long dei ya. Oli rerem lafet blong Pasova mo oli mekem lafet ya long naet ya. Biaen, Jisas i givim ol save long saed blong kakae blong Masta, blong ol disaepol blong hem oli save gohed blong mekem Memoriol blong tingbaot ded blong hem. (1 Kor. 11:23-25) Baebol i talem se: “Oli sing long wan Sam, mo biaen oli aot, oli go long hil ya we nem blong hem, ‘Hil blong Tri ya Olif.’” Oli mas wokbaot longwe lelebet, i gotru long ol smosmol rod blong Jerusalem blong kasem ples ya. (Mat. 26:30, 36) Taem oli kasem ples ya, ating medel naet i pas finis. Sipos yumi stap long garen blong Getsemane long naet ya, ating yumi tu yumi slip. Ol disaepol oli taed, be Jisas i no tok daonem olgeta. Hem i talem long olgeta se: “Tru, tingting blong yufala i strong, be bodi blong yufala i slak.”\nNating se Pita i mekem mastik, be hem i lanem blong ‘wekap we tingting blong hem i klia gud, nao i save prea’ (Yu luk haf 10, 11)\n10, 11. (1) ?Mastik we Pita i mekem i tijim wanem long hem? (2) ?Yu yu lanem wanem long stori blong Pita?\n10 Samting we i hapen long Pita long naet ya, i mekem hem i harem nogud tumas, mo hem i lanem wan impoten lesen tu. Jisas i bin talem finis long ol disaepol blong hem se: “Long naet ya, bambae bilif blong yufala evriwan i save foldaon from mi.” Be Pita i ansa se: “!Maet bilif blong olgeta ya evriwan i save foldaon, be mi, bilif blong mi bambae i no save foldaon samtaem!” Ale Jisas i talem se bambae Pita i giaman tri taem se i no save hem. Be Pita i girap i talem se: “Nating sipos olgeta oli wantem kilim mi mi ded wetem yu, be bambae mi no save talem se mi no save yu.” (Mat. 26:31-35) Tok blong Jisas i kamtru, taem Pita i giaman se hem i no save Jisas. Biaen, taem Pita i luksave samting we hem i mekem, hem i harem nogud bitim mak, nao hem i “krae we i krae.”—Luk 22:60-62.\n11 Mastik we Pita i mekem i tijim hem se hem i no mas trastem hem wan tumas. Prea nao i givhan long hem. ?Yumi save samting ya olsem wanem? From we Pita nao i givim advaes ya se: ‘Yufala i mas wekap we tingting blong yufala i klia gud, nao yufala i save prea.’ ?Olsem wanem? ?Yumi stap folem advaes ya? ?Yumi stap prea oltaem blong soemaot se yumi dipen long Jehova? I gud we yumi lesin long advaes blong aposol Pol we i talem se: “Man we i ting se i stap stanap strong, hem i mas lukaot gud, blong bambae i no foldaon bakegen.”—1 Kor. 10:12.\nJEHOVA I ANSA LONG PREA BLONG NEHEMAEA\n12. ?From wanem Nehemaea i soemaot wan gudfala eksampol long yumi?\n12 Yumi save tingbaot Nehemaea we i stap karem waen blong King Ataksekses blong Pesia. Hemia klosap 450 yia B.K.T. * Nehemaea i prea long Jehova wetem fulhat blong hem. Hemia wan gudfala eksampol long yumi. Baebol i talem se blong plante dei finis, Nehemaea i stap ‘livim kakae mo i stap prea long God’ from ol man Isrel long Jerusalem we oli stap long trabol. (Neh. 1:4) Taem Ataksekses i askem long Nehemaea se from wanem fes blong hem i nogud, Nehemaea i talemaot trabol we i kasem Jerusalem. Biaen King i askem long hem se: “?Bambae mi mi mekem olsem wanem blong givhan long yu?” Baebol i talem se: “Nao [Nehemaea] i prea long God blong heven.” (Neh. 2:2-4) ?Wanem samting i kamaot from? Jehova i ansa long prea blong hem mo i mekem rod blong givhan long ol man Isrel. (Neh. 2:5, 6) !Ating samting ya i mas mekem bilif blong Nehemaea i strong!\n13, 14. ?Yumi mas mekem wanem blong bilif blong yumi i strong, mo no letem Setan i winim yumi?\n13 Sipos yumi prea oltaem olsem Nehemaea, bilif blong yumi bambae i kam strong moa. Setan i no gat sore, mo plante taem hem i spolem yumi taem yumi no gat paoa. Sipos yumi sik bigwan no tingting blong yumi i foldaon, maet yumi harem se God i no tinghae long taem we yumi spenem long wok blong prij evri manis. Samfala oli stap harem nogud yet, taem oli tingbaot ol mastik we oli mekem bifo. Setan i wantem we yumi harem se yumi nating nomo. Hem i traem blong yusum ol nogud tingting olsem, blong mekem bilif blong yumi i no moa strong. Be sipos tingting blong yumi i wekap blong yumi prea, bambae bilif blong yumi i stap strong oltaem. Baebol i talem se bilif blong yumi i olsem wan bigfala sil we i save “blokem ol ara ya blong Setan, we faea i laet long hem.”—Efes. 6:16.\nSipos yumi wekap we tingting blong yumi i klia gud blong yumi prea, bambae yumi stanap strong taem ol samting oli traem yumi (Yu luk haf 13, 14)\n14 Sipos tingting blong yumi i wekap blong yumi prea, bambae yumi no sek taem wan samting we yumi no tingbaot i traem yumi, mo bambae yumi no lego Jehova. Taem wan samting i traem yumi, yumi mas prea long God kwiktaem, olsem Nehemaea i mekem. Jehova nomo i save givhan long yumi blong yumi stanap strong.\nYUMI MAS PREA FROM OL NARAFALA\n15. ?Wanem ol kwestin we i gud yumi askem?\n15 Jisas i prea strong from Pita blong bilif blong hem i no foldaon. (Luk 22:32) Wan Kristin man bifo we nem blong hem Epafras, i folem fasin blong Jisas blong prea from ol narafala. Hem i traehad blong prea from ol Kristin long Kolosi. Pol i talem long ol Kristin ya se: “Oltaem [Epafras] i stap prea strong from yufala. Hem i stap askem long God, blong bambae yufala i stanap strong long bilif blong yufala, we yufala i kasemgud fasin blong Masta blong yumi mo yufala i savegud hem, mo we bambae yufala i strong blong mekem olgeta samting we God i wantem.” (Kol. 4:12) I gud yumi askem se: ‘?Mi mi traehad blong prea strong from ol Kristin brata raon long wol? ?Hamas taem mi prea from ol brata mo sista we oli kasem trabol long wan disasta? ?Wetaem i laswan taem we mi traehad blong prea from olgeta we oli gat bigfala wok long ogenaesesen blong Jehova? ?Long ol dei we i pas, mi mi prea from ol brata mo sista long kongregesen we oli kasem hadtaem?’\n16. ?I impoten we yumi prea from ol narafala? Yu eksplenem.\n16 Taem yumi prea long Jehova from ol brata mo sista blong yumi, samting ya i save givhan bigwan long olgeta. (Ridim 2 Korin 1:11.) I tru se Jehova i no nidim we yumi prea bakegen mo bakegen, blong hem i givhan long ol narafala. Nating se i olsem, hem i glad blong luk se yumi tingbaot ol narafala long prea, mo hem i ansa long prea blong yumi. From samting ya, yumi mas tingbaot se i wok blong yumi blong prea from ol narafala. Yumi mas mekem olsem Epafras. Yumi soemaot se yumi lavem ol Kristin brata mo sista blong yumi mo yumi tingbaot olgeta, taem yumi traehad blong prea from olgeta. Sipos yumi mekem olsem, bambae yumi harem gud from we Baebol i talem se: “Man we i stap givim presen i go, hem i save harem gud moa, i winim man we i stap kasem presen blong hem.”—Wok 20:35.\nKLOSAP NAO BAMBAE GOD I SEVEM YUMI\n17, 18. Sipos yumi wekap we tingting blong yumi i klia gud blong yumi prea, ?samting ya bambae i givhan long yumi olsem wanem?\n17 Jes bifo we Pol i talem se “klosap tudak i finis, delaet i kamtru long yumi,” hem i raetem se: “Yufala i mas mekem olsem, from we yufala i savegud taem ya we yumi stap long hem naoia. Hem i taem blong yufala i wekap, yufala i no moa slip. Fastaem, taem we yumi jes bilif long Kraes, taem ya we bambae [God] i sevem yumi i stap longwe lelebet long yumi. Be naoia, taem ya i stap kam klosap moa.” (Rom 13:11, 12) Niufala wol ya we God i promes long hem i klosap, mo i no longtaem, God bambae i sevem yumi. Naoia i no moa taem blong yumi slip long saed blong spirit. Yumi wanwan i mas gat taem blong prea long Jehova. Yumi no mas letem ol samting long wol ya, oli tekemaot taem ya. Be yumi mas ‘wekap we tingting blong yumi i klia gud, nao yumi save prea.’ Sipos yumi mekem olsem, bambae yumi ‘tabu, yumi man blong God, mo yumi mekem ol fasin we hem i wantem,’ taem yumi stap wet blong dei blong Jehova i kamtru. (2 Pita 3:11, 12) Fasin blong laef blong yumi bambae i soemaot sipos yumi stap wekap gud long saed blong spirit, mo sipos yumi bilif strong se en blong rabis wol ya i klosap. Yumi mas “prea oltaem.” (1 Tes. 5:17) Yumi mas mekem olsem Jisas. Yumi mas lukaot wan ples we i kwaet blong yumi save prea long Jehova. Sipos yumi tekem taem blong prea long Jehova, bambae yumi kam klosap long hem. (Jem. 4:7, 8) !Hemia wan nambawan blesing!\n18 Baebol i talem se: “Long laef blong Kraes long wol ya, hem i stap prea long God, i stap askem ol samting long hem, i stap krae bigwan, we wota blong ae blong hem i stap ron. God i gat paoa blong sevem hem blong hem i no ded, mo from we tingting blong Kraes i stap daon, God i harem hem.” (Hib. 5:7) Jisas i prea long Jehova mo i askem strong long hem blong i givhan long hem. Mo hem i holemstrong long Jehova gogo kasem we hem i ded. From samting ya, Jehova i mekem hem i laef bakegen, mo i givim laef long hem long heven we bambae hem i no moa save ded samtaem. Yumi tu yumi save holemstrong long Jehova nomata wanem samting i traem yumi long fiuja. Yes, sipos oltaem yumi wekap we tingting blong yumi i klia gud blong yumi prea, bambae yumi save kasem laef we i no save finis.\n^ par. 12 B.K.T. i minim Bifo Kristin Taem.\nSerem Serem Tingting Blong Yumi i Mas Wekap Blong Yumi Prea


Nəkwəkwə imərhakə kape kughen: nɨrpenien vi Nəgkiarien kupan\nNəkwəkwə Imərhakə kape Kughen\nNiuteseman long Nɨvhaar,\nlanwis blong Saotwes Tanna, Vanuatu\nThe New Testament in Nɨvhaar,\nthe language of Southwest Tanna, Vanuatu\nLe Nouveau Testament en Nɨvhaar,\nlangue du sud-oues de l’île de Tanna au Vanuatu\nWycliffe Bible Translators 2011\nGod hemi lavem ol man mo woman long wol, mo i wantem soemaot fasin blong hem long olgeta man, blong oli save gud hem, mo oli kam blong lavem hem. Ale, long taem bifo, God i bin jusumaot sam man mo i givim sam tabu toktok we oli mas raetemdaon long buk ya Ol Testamen. Sam toktok ya i talemaot paoa blong God. Sam i talemaot histri blong kantri ya Isrel mo olsem wanem God i bin givhan long olgeta. Sam i talemaot promes we God i mekem long ol man se bae i givhan long olgeta. Sam toktok i talemaot ol loa blong hem, mo sam i talemaot samting we bae i jas kamtru bihaen (olsem ol profesi).\nBihaen, God i kam wan man ya Jisas Kraes. Hemi tijim yumi long plante samting, mo hemi mekem plante merekel, gogo i ded blong pemeaot panis blong yumi, mo hemi laef bakgen. Be taem Jisas Kraes i stap lon wol ya hem i no raetem eni samting long Baebol. God i yusum ol narafala man blong raetm Toktok blong hem.\nAle, sam man we oli bin lukum ol samting we Jisas i bin mekem oli raetem ol buk long Niutesteman. Speret blong God i givim toktok ya long olgeta. Stamba tingting blong Niutestemant hemi se ol man we oli bilif long Jisas Kraes, bae God i tekemaot panis blong sin blong olgeta, bae oli go stap wetem hem long heven oltaem.\nHistri blong Baebol Translesen Projek\nOl man we oli raetem Niutesteman, oli bin raetem long lanwis blong olgeta ya Gris. Afta, jos hemi kam bigwan, i goraon long wol. Gogo, oli jas transletem Baebol i kam long ol defdefren lanwis olsem Franis mo Inglis. Be i no kam long plante lanwis long Vanuatu. Sipos wan kristen man i wantem ridim tok blong God, hemi mas ridim long wan lanwis blong defren kantri, olsem Inglis.\nAle, taem jos i stanap long Yanemilen Vilej, kompani blong Baebol Translesen ya SIL i askem olgeta long Yanemilen se bae oli mekem rod blong wan famle blong USA bae i kam givhan blong yumi transletem Baebol i kam long lanwis blong yumi. Ale, komuniti long Yanemilen i agri, mo oli stanemap wan komiti blong ol man mo woman we oli prea long ol defdefren jos long eria blong yumi. Translesen i no blong Presbyterian nomo, no i no blong Aposotolik nomo, be hemi blong evri man long Saotwest Tanna eria.\n?Mifala i bin folem wanem rod blong transletem ol toktok long Niutesteman i kam long lanwis?\nLanwis ya Gris, we oli raetem Niutesteman fastaem long hem, i defren we i defren long lanwis blong yumi long Saotwes Tanna. Sipos yumi bin transletem nomo wan wan wod i kam long lanwis, bae i no stret nating- bae ol man oli no save kasem mining. Ale, Baebol translesen komiti i gat tingting se bae yumi no transletem wan wan wod nomo, be bae yumi faenemaot ful mining blong toktok long Gris; afta, bae yumi jas transletem mining blong toktok ya, blong man i save kasem mining. Be i minim se samtaem mifala i mas ademap sam smol toktok i go long samfala ves blong mekem hemi klia. Mifala i no wantem joenem toktok blong man i go long toktok blong God blong jenesim mining blong ol tok long Niutestman. !Nogat! Mifala i joenem sam smol toktok nomo blong traem mekem se mining blong Niutesteman i klia nomo long lanwis blong Saotwes Tanna.\nLanwis blong Gris i gat ol samting we yumi nogat long Vanuatu olsem “hae pris” mo “grep” mo “olta” mo “temple.” Ale, Baebol translesen komiti i sidaon mo traem faenemaot rod blong talem ol niu toktok ya. Sam toktok ya, mifala i yusum Bislama nomo, mo yu save faenem mining blong ol toktok ya long diksoneri long en blong Niutesteman ya. Sam, mifala i faenem rod blong talem long lanwis nomo.\nLanwis blong Gris i talem sam tok piksa we i no klia tumas long lanwis blong yumi. Ale, sam taem komiti i bin lego tok piksa, i talem i klia nomo, be oli bin putum wan futnot we i talem toktok blong Gris we i bin stap fastaem.\nFasin blong joenem ol ves\nLong sam buk long Niutesteman, oli bin raetemdaon samting we i kam bihaen, afta, oli raetem samting we i kam fastaem. Mifala i faenem se i isi moa blong raetem fastem samting we i kamaot fastaem, bihaen, jas raetem samting we i kam bihaen. Ale, samtaem mifala i mas joenem tu o tri ves olsem Rom 1:3-4, blong mekem storian i klia long lanwis blong Saotwest Tanna.\nOl futnot mo ol refrens\nSamtaem bae yu luk wan smol leta i stap klosap long en blong wan wod o long en blong wan laen olsem hemia.* Hemia nao wan eksampol blong wan futnot we i stap long japta 3 mo ves 5 blong wan buk. Leta ya i soemaot se i gat wan tok we i stap daon long en blong pej blong talemaot wan toktok long saed blong wod ya o ves ya. Luk daon long en blong pej blong faenem wan “futnot”. Wan wan taem bae i talemaot mining blong wan toktok, mo narafala taem bae i talemaot stret lanwis Gris blong wod ya o ves. I gud blong yumi lukluk ol smol tok ya blong kasem gud mining blong ves ya.\nAnanit long ol futnot, bae yu luk ol refrens. Ol refrens oli talemaot wan narafala ples long Baebol we i gat sem tingting o toktok olsem ves we refrens i stap tokbaot.\nTaem wan stori i stap long wan defren buk bakegen\nYumi save se ol buk blong Matiu, Mak, Luk, mo Jon, oli stap tokbaot laef mo ded blong Jisas Kraes, mo olsem wanem hem i laef bakegen long ded. Plante taem yumi ridim wan stori long buk blong Matiu, be i gat sem stori nomo long Mak o Luk o Jon. Sipos i olsem, bae yumi faenem refrens blong narafala stori ya ananit long blakmak, olsem hemia blong Mak 1:9:\nAle, sapoting teks ya i soemaot se stori ya blong baptaes blong Jisas long Mak 1:9 hem i stap bakegen long Mat 3:13-17 mo long Luk 3:21-22.\nOl kopi blong ol buk blong Baebol we oli raetemdaon fastaem\nOl man we oli raetem Niutesteman, oli bin raetem buk blong olgeta klosap tu taosan yia i pas finis. Taem man i raetem wan buk, be sam narafala man oli ridim mo oli mekem wan kopi blong hem. Afta, sam narafala man oli ridim ol kopi ya, mo oli mekem kopi bakegen. Ol stret buk we oli raetem fastaem, yumi nomo gat naoia. Be i gat plante kopi i stap. Wan wan taem, yumi faenem se ol kopi oli no agri long sam smol ples. Taem yumi faenem wan ples olsem, yumi ting se kopi we i olfala bitim ol narawan, hem nao i gat stret tok olsem buk we oli raetem fastaem. Be wan wan taem yumi no sua se weswan nao i stret olgeta. Ale, bae yumi putum wan futnot we i talem olsem se, “Long sam olfala kopi blong Niutesteman we oli raetem long lanwis blong Gris bifo, ves ya i talem olsem se, …”\nSipos yu no save mining blong wan wod long buk ya, traem lukluk long diksoneri bihaen. Bae yumi faenem plante wod we oli talemaot gud mining blong olgeta.\nBae yumi faenem sam defren map blong ol defdefren ples we Jisas i wokbaot long hem, mo sam map we oli soemaot wokbaot blong Pol.\nSaotwes Tanna Baebol Translesen Projek hemi mekem ol wok blong tanem Niutesteman i kam long lanwis blong Saotwes Tanna. Projek ya i stap aninit long Vanuatu Baebol Translesen we hem i wan komiti blong Kristin Kaonsel blong Vanuatu. I gat plante man mo woman we oli bin givhan long wok blong tanem Niutesteman i kam long lanwis blong Saotwes Tanna. Mifala evriwan i wantem leftemap nem blong Masta mo Sevia Jisas Kraes mo talem tangkiu long hem from we hem nomo i givim paoa blong mekem bigfala wok ya. Prea blong mifala se, taem yumi ridim buk ya, bae God i tajem hat mo jenisim laef blong yumi wan wan.\n*:: Hemia nao wan eksampol blong wan futnot we i stap long japta 3 mo ves 5 blong wan buk.


Levitikas 10 | Baebol Long Intenet | Niu Wol Translesen\nJehova i sanem faea i kam kilim Nadab mo Abihu (1-7)\nOl rul blong ol pris long saed blong dring mo kakae (8-20)\n10 Biaen tufala boe blong Eron, hemia Nadab mo Abihu,+ tufala i tekem faea holda blong tufala mo tufala i putum faea insaed long hem, mo tufala i putum insens long faea ya.+ Biaen tufala i givim i go long Jehova, insens ya we tufala i bonem, be tufala i no gat raet blong mekem olsem,+ from we hem i no talem long tufala blong mekem. 2 Nao Jehova i sanem faea i kam bonem tufala,+ ale tufala i ded long fes blong Jehova.+ 3 Biaen Moses i talem long Eron se: “Hemia samting we Jehova i talem: ‘Bambae mi mi mekem mi kam tabu long olgeta we oli stap klosap long mi,+ mo bambae mi leftemap nem blong mi long fes blong olgeta man.’” Mo Eron i stap kwaet nomo. 4 Ale Moses i singaot Misael mo Elijafan, we tufala i boe blong Usiel,+ smol papa blong Eron, mo i talem long tufala se: “Yutufala i kam long ples ya, yutufala i tekemaot bodi blong famle blong yutufala long holi ples, mo yutufala i go putum tufala aotsaed long kamp.” 5 Nao tufala i kam, tufala i karem dedbodi blong tufala man ya we longfala klos blong tufala i stap yet long tufala, mo tufala i go putum aotsaed long kamp, olsem we Moses i talem long tufala. 6 Biaen Moses i talem long Eron wetem ol narafala boe blong hem, hemia Eleasara mo Itamara, se: “Yufala i mas gohed blong katem mo komem gud hea blong yufala, mo yufala i no mas terem klos blong yufala,+ sipos no bambae yufala i ded mo maet God bambae i kros long ful asembli. Ol brata blong yufala, hemia ful haos blong Isrel, bambae oli krae from tufala ya we Jehova i sanem faea blong kilim tufala. 7 Yufala i no mas go aotsaed long doa blong tent blong miting,* sipos no bambae yufala i ded, from we Jehova i makemaot yufala finis long oel.”+ Nao olgeta oli mekem olsem we Moses i talem. 8 Nao Jehova i talem long Eron se: 9 “Yu wetem ol boe blong yu, yufala i no mas dring waen no eni narafala samting we i gat alkol long hem, taem yufala i kam insaed long tent blong miting,+ sipos no bambae yufala i ded. Hemia wan loa we ol jeneresen we oli kamaot biaen long yufala bambae oli mas folem oltaem. 10 Hemia i blong mekem yufala i kasem save samting we i tabu mo samting we i no tabu, mo samting we i klin mo samting we i no klin,+ 11 mo blong tijim ol laen blong Isrel long olgeta rul we Jehova i bin talemaot tru long Moses.”+ 12 Biaen Moses i talem long Eron wetem Eleasara mo Itamara, hemia ol boe blong Eron we oli stap, se: “Yufala i tekem haf blong sid ofring we i stap, we i kamaot long ol ofring blong Jehova we oli bonem long faea, mo yufala i wokem bred we i no gat is long hem, mo yufala i kakae klosap long olta,+ from we hemia wan samting we i tabu we i tabu.+ 13 Yufala i mas kakae long wan holi ples,+ from we hemia i blong yu mo ol boe blong yu, mo i kamaot long ol ofring we oli bonem blong givim long Jehova. Hemia nao samting we God i talem long mi. 14 Mo tu, yu wetem ol boe mo ol gel blong yu,+ bambae yufala i kakae jes blong ofring ya we yufala i muvum i go i kam wetem leg blong hem we i wan samting we i tabu,+ mo bambae yufala i kakae long wan ples we i klin. Hemia from we ol mit ya we oli kamaot long sakrefaes blong pis we ol laen blong Isrel oli givim, oli blong yu wetem ol boe blong yu. 15 Bambae oli tekem leg blong animol we i wan samting we i tabu, wetem jes blong ofring we oli muvum i go i kam, mo ol ofring blong gris we oli bonem long faea, blong oli muvum i go i kam long fes blong Jehova. Mo oltaem, hemia bambae i blong yu wetem ol boe blong yu,+ olsem we Jehova i talem.” 16 Nao Moses i lukaotem nani ya blong ofring blong sin,+ mo hem i faenemaot se oli bin bonem finis. Nao hem i kros long Eleasara mo Itamara, hemia tufala boe blong Eron we i stap, mo i talem se: 17 “?From wanem yufala i no kakae ofring blong sin long holi ples?+ Hemia wan samting we i tabu we i tabu, mo God i givim long yufala blong yufala i tekemaot fol blong asembli, mo blong yufala i mekem atonmen* blong olgeta long fes blong Jehova. 18 !Yufala i luk! Yufala i no bin tekem blad blong ofring ya i kam insaed long holi ples.+ Yufala i sud kakae ofring ya long holi ples, olsem we God i talem long mi.” 19 Nao Eron i talem long Moses se: “!Yu luk! Tede olgeta oli givim ofring blong sin mo ofring we i bon fulwan long fes blong Jehova,+ be yet trabol ya i kasem mi. Sipos mi kakae ofring blong sin tede, ?yu ting se hemia bambae i mekem Jehova i glad?” 20 Taem Moses i harem ol tok ya, hem i luk se i stret nomo.


Events - Vanuatu Chamber of Commerce and Industry\nWORKSHOP: Working with Family & Business\nYu wantem save hao blong manejem gud bisnis blong yu tugeta wetem famle? Kam joinem woksop blong jInny mo lanem sam tul blo usum mot u storian wetem ol nara bisnis man. Ol topik we bae yu save lanem insaed lo woksop ya hemi: Hao blong wok wetem spouse blo yu (man o woman blo yu) Hao blong wok wetem famle we yu employem olgeta Famle mo bisnis Mo sam tul mo strateji blo tekem e gobak mo applyem lo bisnis mo famle Famle hem wan “asset” blong bisnis mo vice versa sapos yu lukaotem mo handelem gud. No mestem Janis blong yu!\nWORKSHOP: START SMART – How to Register a Business\nYu wantem statem wan bisnis blo yu? Kam statem wetem mifala, joenem haf dei woksop blo mifala blo hau blo START SMART. Bai mifala e tekem yu thru ol step weh u nid blo mekem taem yu wantem statem wan bisnis, mo tu woksop ia isave karem idia blo yu mo mekem yu e save luklulk lo fulap wei. Woksop ia e gud lo eni wan we emi interes blong tekem ol fes step blo statem wan smol bisnis blo hem wan. No foket blo START SMART!\nWORKSHOP: Usum Facebook blo promotem smol bisnis – Advanced\nSapos yu gat wan FB page finis, mo yu save hao blo post, bei yu no mekem tumas wok long FB blong bisnis blong yu, kam lanem mo save blo hao nao yu save maketem gud bisnis blo yu lo social media. Bai Maketing koj blo mifala lo VCCI Tahnia Cook, bai hemi shoem yu hau yu save mekem wan Gudfala advatismen, bildim bisnis bran blo yu mo tu attractem mo kastoma. Bai yu save lanem ol niu skils blo mekem bisnis blo yu e gro mo ko lo wan nara level thru lo sosel media.\nWORKSHOP: Usum Facebook blo promotem smol bisnis – BEGINNERS\nYu no save hao blo krietem wan bisnis peij lo FB or yu no save nating hao blo promotem bisnis mo mekem wan post blo advatisem bisnis blo yu? Kam joenem Tahnia Cook we hemi wan Maketing koj blo mifala. Hem bae itekem yu thru lo ol simpol steps blo hao nao yu save krietem mo mekem ol post blo advetaesem gud bisnis blo yu.\nWORKSHOP: Improve Product & Service Pricing\nTaem yu save gud hao blo mekem gud praesing, yu stap impruvim bisnis blo yu bigwan. Kam joenem mifala long haf dei woksop ia we bae u save gat mo save lo hao nao yu save talem mining mo aplaem wan “Cost Based Pricing Method” lo ol prodakt mo lo ol sevesis. Mo tu u save undastandem gud wanem nao emi “fixed and variable cost” mo hao nao praesing emi afektem profit blo bisnis blo yu. Spos yu fil se bisnis blo yu emi nidim mo help lo saed blo praesing, kam joenem mifala lo fun haf dei woksop ya mo save sherem experiens blo yu tu.


Classic bohemianand bohemianboho bohemianall bohemianat bohemianthe bohemiansame bohemiantime, bohemianthese bohemianlarge bohemiangold bohemianand bohemianblack bohemiangenuine bohemianleather bohemiandouble bohemiandisc bohemianearrings bohemianwill bohemianadd bohemiana bohemiancool bohemianvibe bohemianto bohemianany bohemianoutfit. bohemianThe bohemianlarge bohemiangold bohemiandisc bohemianshowcases bohemianthe bohemiansmooth bohemianblack bohemianleather bohemiannicely. bohemianDress bohemianup bohemianor bohemiandress bohemiandown! bohemianClassic bohemianenough bohemianfor bohemiana bohemianlittle bohemianblack bohemiandress, bohemianjeans bohemianand bohemianBirkenstocks bohemianor bohemianto bohemianspice bohemianup bohemianyour bohemiansweats bohemianwhen bohemianyou've bohemianbeen bohemianstuck bohemianin bohemianthe bohemianhouse bohemianfor bohemiansix bohemianmonths bohemianstraight. bohemian:-) bohemian bohemianCool bohemianand bohemianfunky! bohemianA bohemiantrue bohemianone bohemianof bohemiana bohemiankind bohemianstatement bohemianpiece!They bohemianmeasure bohemian3" bohemianin bohemianlength, bohemian2 bohemian1/4" bohemianat bohemianthe bohemianwidest bohemianCustom bohemianrequests bohemianwelcome.


Oli Raetem Stori Blong Jisas | Yu Tijim Pikinini Blong Yu\nOli Raetem Stori Blong Jisas\n?Yu yu luk ol man long pija ya?— Hemia Matiu, Mak, Luk, Jon, Pita, Jemes, Jud, mo Pol. Evri man ya oli laef long taem blong Jisas, mo oli raetem stori blong Jisas. I gud yumi save moa long stori blong olgeta.\n?Yu yu save wanem long saed blong ol man ya?\nTri long olgeta oli ol aposol we oli bin stap prij wetem Jisas. ?Yu yu save nem blong trifala ya?— Matiu, Jon, mo Pita. Aposol Matiu mo aposol Jon tufala i save gud Jisas, mo tufala wanwan i raetem wan buk we i tokbaot laef blong Jisas. Mo tu, aposol Jon i raetem wan narafala buk we nem blong hem Revelesen. Mo hem i raetem tri leta bakegen we nem blong trifala, Fas Jon, Seken Jon, mo Namba Tri Jon. Aposol Pita i raetem tu leta we oli stap long Baebol. Nem blong tufala leta ya hemia Fas Pita mo Seken Pita. Long Seken Pita, hem i tokbaot taem ya we Jehova i stap long heven mo i toktok i kam, i talem long saed blong Jisas se: ‘Hemia pikinini blong mi. Mi lavem hem, mo mi praod from hem.’\nOl narafala man tu we oli stap long pija ya oli raetem ol buk. Mo ol tok we oli raetem oli tijim yumi long saed blong Jisas. Wan long olgeta, hemia Mak. Maet hem i stap taem ol man oli kam holemtaet Jisas, mo hem i luk evri samting we i hapen. Wan narawan, hemia Luk. Hem i wan dokta, mo i luk olsem se hem i kam Kristin afta we Jisas i ded.\nTu narafala man we yu luk long pija ya, tufala i smol brata blong Jisas. ?Yu yu save nem blong tufala?— Nem blong tufala, Jemes mo Jud. Fastaem tufala i no bilif long Jisas. Mo tufala i ting se Jisas i stap lusum hed. Be biaen, tufala i bilif long Jisas mo tufala i kam Kristin.\nLaswan man blong raetem Baebol we yu luk long pija ya, hemia Pol. Taem hem i no kam Kristin yet, nem blong hem Sol. Long taem ya, hem i no laekem nating ol Kristin mo hem i mekem i nogud long olgeta. ?Yu yu save wanem samting i mekem se Pol i kam Kristin?— Wan dei, Pol i stap long rod, ale wantaem nomo, hem i harem wan man long heven i toktok long hem. !Hemia Jisas ya! Hem i askem long Pol se: ‘?From wanem yu yu stap mekem nogud long ol man we oli bilif long mi?’ Afta long samting ya, Pol i jenisim fasin blong hem mo i kam wan Kristin. Pol i raetem 14 buk long Baebol, hemia buk blong Rom go kasem buk blong Hibrus.\nYumi ridim Baebol evri dei, ?i tru?— Taem yumi ridim Baebol, yumi lanem plante samting long saed blong Jisas. ?Yu yu wantem lanem moa long saed blong Jisas?—\nOl Wok 9:1-18\n?Hu ya ol aposol blong Jisas we oli raetem stori blong Jisas?\n?Hu ya tu brata blong Jisas we tufala i raetem Baebol?\n?Wanem samting i mekem se Pol i kam Kristin?\nSerem Serem Oli Raetem Stori Blong Jisas